A TANÁCS VÉGREHAJTÁSI HATÁROZATA
(2009. december 22.)
az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról
(2009/1013/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre,
tekintettel a 2006/112/EK irányelvre (1) és különösen annak 395. cikke (1) bekezdésére,
tekintettel a Bizottság javaslatára,
mivel:
(1)
Az Osztrák Köztársaság (a továbbiakban: Ausztria) a Bizottság Főtitkársága által 2009. június 2-án iktatott levelében felhatalmazást kért a 2006/112/EK irányelvnek az adólevonási jogot szabályozó rendelkezéseitől eltérő intézkedés alkalmazására, amelyre korábban az akkor hatályos, a tagállamok forgalmi adóra vonatkozó jogszabályainak összehangolásáról szóló, 1977. május 17-i 77/388/EK hatodik irányelv - közös hozzáadottértékadó-rendszer: egységes adóalap-megállapítás (2) alapján a 2004/866/EK határozat (3) hatalmazta fel.
(2)
A 2006/112/EK irányelv 395. cikke (2) bekezdésének megfelelően a Bizottság 2009. szeptember 10-én kelt levelében tájékoztatta a többi tagállamot Ausztria kérelméről. A Bizottság 2009. szeptember 21-én kelt levelében értesítette Ausztriát arról, hogy a kérelem elbírálásához szükségesnek tartott minden információ a rendelkezésére áll.
(3)
A hozzáadottérték-adó (HÉA) megállapítására szolgáló eljárás egyszerűsítése érdekében, az eltérő intézkedés célja, hogy teljesen kizárja az adólevonási jogot azon áruk és szolgáltatások után fizetett HÉA vonatkozásában, amelyeket az adóalany vagy alkalmazottai 90 %-ot meghaladó mértékben saját személyes szükségleteik kielégítésére vagy általában vállalkozásidegen célokra használnak fel.
(4)
Az intézkedés eltérést valósít meg a 2006/112/EK irányelvnek az adólevonási jog alapelvét megállapító 168. cikke alól, és az a célja, hogy egyszerűsítse a HÉA megállapításának eljárását. Mindez a végső fogyasztói szinten fizetendő adó összegét csak elhanyagolható mértékben befolyásolja.
(5)
Az egyszerűsítő intézkedés jelenlegi alkalmazását megalapozó jogi és ténybeli körülmények nem változtak, továbbra is fennállnak. Ezért helyénvaló Ausztriát további időszakra is felhatalmazni a szóban forgó egyszerűsítő intézkedés alkalmazásának fenntartását, az intézkedés értékelésének lehetővé tétele céljából azonban ezt az engedélyt csak határozott időtartamra indokolt megadni.
(6)
Az eltérés nem érinti hátrányosan az Unió HÉÁ-ból származó saját forrásait,
ELFOGADTA EZT A HATÁROZATOT:
1. cikk
A 2006/112/EK irányelv 168. cikkétől eltérve Ausztriát a Tanács felhatalmazza arra, hogy kizárja az adólevonási jogot azon áruk és szolgáltatások után fizetett HÉA vonatkozásában, amelyeket az adóalany vagy alkalmazottai 90 %-ot meghaladó mértékben saját személyes szükségleteik kielégítésére vagy általában vállalkozásidegen célokra használnak fel.
2. cikk
Ezt a határozatot 2010. január 1-jétől2012. december 31-ig kell alkalmazni.
3. cikk
Ennek a határozatnak az Osztrák Köztársaság a címzettje.
Kelt Brüsszelben, 2009. december 22-én.